Vier vas ná nóg ŉ voorval by OR TamboArgieffoto Vier gewapende mans van Kempton Park in Gauteng is Vrydag teen middernag deur die OR Tambo Internasionale Lughawe se veiligheidspanne in hegtenis geneem ná ŉ onderneming om dié lughawe veiliger te maak. Brig. Vishnu Naidoo, woordvoerder van die polisie, sê veiligheidspanne van die lughawe was besig met ŉ patrollie toe hulle drie gewapende mans onder ŉ brug naby die OR Tambo-lughawe gewaar het. Volgens Naidoo het die mans in verskillende rigtings gehardloop toe lede van die polisie hulle genader het. Die polisie en die lughawe se veiligheidspanne kon egter daarin slaag om die drie verdagtes vas te trek. Nadat hulle ondervra is, het die polisie ŉ vierde man by sy huis in hegtenis geneem. “Die polisie het beslag gelê op gesteelde goedere soos selfone, beursies, juwele en twee paspoorte,” sê Naidoo. Volgens die polisie word die paspoorte verbind met rooftogte in Pretoria. Maroela Media het vroeër berig die Amerikaanse ambassade het Amerikaanse burgers vandeesweek gewaarsku om ekstra waaksaam te wees wanneer hulle op die OR Tambo Internasionale Lughawe aankom en na hul hotelle of ander verblyf moet reis. Die ambassade sê in die verklaring “verskeie reisigers” was al in gewapende rooftogte betrokke wanneer hulle op dié lughawe aankom, en dat sommige van dié mense ook in dié voorvalle geskiet of gewond is. Fikile Mbalula, minister van polisie, het Vrydag tydens ŉ perskonferensie die onderneming gegee dat sekuriteit by die lughawe opgeskerp sal word om sodoende die veiligheid van reisigers te verseker.